b"\n_START_ARTICLE_\nMota de Sant Feliu d'Avall\n_START_SECTION_\nHist\xc3\xb2ria\n_START_PARAGRAPH_\nEn un document notarial del 1475 ja apareix amb el nom de Mota: campum meum vocatum la Mota situm in terminis Sancti Felici Inferioris. La tradici\xc3\xb3 oral ha mantingut aquesta denominaci\xc3\xb3, tot i que no \xc3\xa9s segur que el que ara es coneix com la Mota correspongui exactament a la mota medieval. El material i la t\xc3\xa8cnica emprades en aquesta mota fan pensar en una construcci\xc3\xb3 dels segles XI o XII._NEWLINE_Com moltes motes, era prop d'un cam\xc3\xad, del qual devia ser un element protector, de vigil\xc3\xa0ncia: pel seu costat de ponent passava un cam\xc3\xad que cap al sud anava a Corbera la Cabana, i cap al nord, a Cornell\xc3\xa0 de la Ribera, passant a gual la Tet.\n_START_SECTION_\nCaracter\xc3\xadstiques\n_START_PARAGRAPH_\nEn el cadastre napole\xc3\xb2nic del 1812 \xc3\xa9s representada per un oct\xc3\xa0gon allargassat en l'eix llevant-ponent, tot i que hom pensa que originalment la fortificaci\xc3\xb3 era ovalada. Feia 32,5 m de llarg per 25 d'ample, amb uns murs de 3 metres d'al\xc3\xa7ada en la seva part central._NEWLINE_En un sondeig del 1984 es descobr\xc3\xad, a cosa d'un metre sota terra, un angle de mur format per quatre filades de c\xc3\xb2dols de riu units per morter de cal\xc3\xa7. S'hi va trobar cer\xc3\xa0mica grisa i vidriada, aix\xc3\xad com teules \xc3\xa0rabs. Aix\xc3\xb2 fa pensar que devia ser abandonada a l'entorn del segle XIV."